נכתב על ידי ​זיו קריסטל ב 07/06/2018 14:29:41.
שלוש שנות מאסר נגזרו על שי אבני (47) מראשון לציון, מנהל תיקי ניירות ערך ללא רשיון, שהורשע בגניבה בידי מורשה, השפעה בתרמית על שערי ניירות ערך, ניהול תיקים ללא רישיון ומשיכת שיקים ללא כיסוי. אבני הודה בהסדר טיעון ללא הסכמה לגבי העונש. הוא הורשע בביצוע כאלפיים עסקאות מתואמות בין חשבונותיהם של הלקוחות לבין חשבונותיו השונים, וגנב מהם כ-280 אלף שקל.
שופט בית המשפט המחוזי בתל אביב חאלד כבוב כתב בגזר הדין כי: "המקרה הנוכחי הוא מקרה חריג מאוד. מדובר במי שפעל ביודעין ובמתכוון, מראש ועל פי תכנית שיזם להונות את לקוחותיו ולגזול את כספם ללא כל כוונה לנהל עבורם תיק השקעות כפי שהתחייב. הנאשם תכנן ויזם תכנית מרמתית שייעודה היחיד היה גזלת כספם של אותם לקוחות שהצליח לגייס לאחר מסע שכנועים מתמשך. אין מדובר במנהל השקעות או מנהל כספים שניהל את כספי לקוחותיו ונקלע למצוקה ועל רקע מצוקה זו החליט לקחת סיכון מסוים על חשבון כספי לקוחותיו".
אבני הכיר את הלקוחות בנסיבות חברתיות או מפורומים העוסקים במסחר בשוק המעו"ף. הוא הציג עצמו כבעל מומחיות במסחר באופציות, הבטיח תשואה גבוהה וחשיפה מוגבלת להפסד. אבני הזרים הוראות קנייה ומכירה של נייר ערך מחשבונותיו, ובמקביל הזרים פקודות מסחר נוגדות עבור אותו נייר מחשבונות המשקיעים. ההוראות בהפרשי זמנים קצרים יצרו עסקה בין חשבון הלקוח לחשבונות של אבני. שעריהן של העסקאות בהן רכש ניירות ערך מלקוחותיו היו נמוכים משערי העסקאות בהן מכר להם ולאחרים ניירות. בכך הפיק רווח מובטח לעומת הפסד כספי לחשבונות המשקיעים. אבני ישלם פיצויים וקנס של 330 אלף שקל.
סנגורו עו"ד אורי קינן מסר: "אנחנו לומדים את גזר הדין ולאחר מכן אוכל להגיב בפירוט ולקבל החלטה מושכלת לגבי ההמשך".